

**УРОК: Деца помагат на деца-да четем заедно!**

**Павлина Божкова, преподавател в СУ „Св. Паисий Хилендарски”,**

**гр. Златица**

**Часът е проведен в IV „а”и II „б” клас на 18.04. и 20.04.2017 г**

*„Ето моята тайна. Много е проста:*

*Истински се вижда само със сърцето.*

*Същественото е невидимо за очите”*

*Из „Малкият принц”*



**Цел на урока**

*Разширяване и стимулиране на читателските интереси на учениците.*

*Обогатяване речника на учениците.*

*Развиване на умения за пълноценно общуване с по- малки ученици.*

**Описание**

*Урокът проведохме в 4 занятия.*

*Първият час четвъртокласниците отидоха на гости на второкласниците, за да се запознаят, да се разделят на групи и да им разкажат, какво всъщност ще правят заедно. Предварително бяхме решили с четвъртокласниците да четем книгата „ Малкият принц” на Антоан дьо Сент Екзюпери, защото това ни е любимата книга и всяко дете от класа я има.*

*След като се разделиха на групи, четвъртокласниците бяха подготвили въпроси, с помощта на които се опознаха с по- малките. Ето някои от въпросите „Как се казваш? Обичаш ли да четеш книги? Кой е любимият ти герой? Какви книги обичаш да четеш? Как се чувстваш? и други. След 10 минути всяка група се представи на останалите, като четвъртокласникът представяше по- малките и обратното. Получи се страхотна атмосфера на доверие и уважение. Всички се изслушваха, без да се прекъсват. Накрая на часа, четвъртокласниците представиха презентация за автора на книгата и самата книга, както и част от героите.*

*Следващите два часа проведохме един след друг, защото в тях всяка група прочете по една глава от книгата. Накрая всяка група трябваше да напише цитат от прочетеното, който най- много ги е впечатлил.Четвъртокласниците подариха на второкласниците и картинки за оцветяване на моменти от книгата.*

*От написаните цитати и мъдри мисли направихме табло, което подарихме за спомен на малките ученици. Децата работиха със страхотно удоволствие, което се вижда и на снимките.*



**От коментарите в час**

*„Всички възрастни хора са били най-напред деца”*

*„Времето , което си изгубил за твоята роза, я прави толкова важна.”*

*„Ти ставаш отговорен завинаги за това, което си опитомил.”*



**Идеи за надграждане**

*Надяваме се да сме създали интерес и всички второкласници да прочетат тази книга, както и да имаме следващи инициативи заедно.*